Vrou buite Potch aangevalFoto: Pexels ŉ Vrou is gisteraand in die Wilgeboom-gebied op die Schoemansdriftpad naby Potchefstroom in Noordwes aangeval. Sers. Kelebogile Moleko, woordvoerder van die polisie, het aan Maroela Media gesê die voorval het Dinsdagaand plaasgevind toe die vrou van die werk af gekom het en ŉ hek oopgemaak het. Dit is nie duidelik of die voorval op ŉ plaas of ŉ kleinhoewe plaasgevind het nie. Marius Müller, nasionale veiligheidskoördineerder van AfriForum, het gesê dit was vreemd dat dié buitehek toe was omdat dit glo altyd oop staan. “Een verdagte het uit die bosse gespring toe die vrou uit die motor klim om die hek oop te maak. Sy het onmiddellik terug na haar voertuig probeer hardloop, maar hy het haar van agter gegryp en op die grond gegooi. Hy het haar herhaaldelik begin slaan en skop,” het Moleko gesê. Die vrou het haar bewussyn verloor. Die man het glo ook probeer om die vrou se broek af te trek, maar het gesukkel. “Sy het intussen haar bewussyn herwin en kon daarin slaag om terug voertuig toe te hardloop en die toeter te druk,” het Moleko gesê. Die aanvaller het homself toe uit die voete gemaak. Volgens Müller is haar handsak en beursie tydens die aanval gebuit. ŉ Saak van seksuele aanranding word ondersoek. Niemand is nog in verband met die voorval in hegtenis geneem nie.